# אלישע (יחידה שלישית) - החייאת בן השונמית

ביחידה זו אנו לומדים על המופת של אלישע שבא במטרה לגמול לאשה השונמית שהטיבה איתו. ביחידה שני ניסים שקשורים ביצירת חיים: הולדת הילד, החייאת הילד. ביטולו של הנס הראשון הביא לצורך בנס השני וגם מלמד את האחריות על הנס. ללימוד היחידה נקדיש שני שיעורים.

**שאלות מכוונות למידה:**

מה נוכל ללמוד על אלישע ומעמדו ממעשי האשה השונמית?

מהי נקודת המפנה של הסיפור ומהו השינוי שחל בעקבות המפנה?

מה מלמד אותנו הסיפור ביחס לכוחו של הנביא וביחס לנס?

## החלק הראשון : נס הלידה

**הערה למורה:**

במסגרת הלימוד נקדיש את עיקר העיון לחלקו השני של הסיפור, נס ההחייאה .

הקריאה של חלקו הראשון נועדה להכין את הרקע להבנת נס ההחייאה.

הערה למורים: מומלץ לקרוא את פירושו של הרב יגאל אריאל לפרק זה, מקדש מלך עמ' 248-255.

למעוניינים: מומלץ לצפות [בשיעורו של הרב איל ורד על החיאת הילד](http://www.meirtv.co.il/site/content_idx.asp?idx=16490&cat_id=4022))

**מל"ב ד, ח – ל"ז**

(ח) וַיְהִי הַיּוֹם וַיַּעֲבֹר אֱלִישָׁע אֶל שׁוּנֵם וְשָׁם אִשָּׁה גְדוֹלָה וַתַּחֲזֶק בּוֹ לֶאֱכָל לָחֶם וַיְהִי מִדֵּי עָבְרוֹ יָסֻר שָׁמָּה לֶאֱכָל לָחֶם: (ט) וַתֹּאמֶר אֶל אִישָׁהּ הִנֵּה נָא יָדַעְתִּי כִּי אִישׁ אֱלֹהִים קָדוֹשׁ הוּא עֹבֵר עָלֵינוּ תָּמִיד: (י) נַעֲשֶׂה נָּא עֲלִיַּת קִיר קְטַנָּה וְנָשִׂים לוֹ שָׁם מִטָּה וְשֻׁלְחָן וְכִסֵּא וּמְנוֹרָה וְהָיָה בְּבֹאוֹ אֵלֵינוּ יָסוּר שָׁמָּה:

מה נוכל ללמוד מן המצג (הרקע)?

**1. אשה גדולה**

**מלבי"ם:**

ושם אשה גדולה -פירשו חז"ל: שהיתה גדולה במעשים טובים ובחשיבות.

**2. מה פשר רצונה לעשות לו חדר?**

מצודת דוד:

הנה נא ידעתי - מכירה אני בו שהוא איש קדוש, ואין מהראוי לשבת אתנו יחד...

3. מה נוכל ללמוד על אלישע?

אלישע מוכר ומשאיר רושם עצום על אנשים, הוא ידוע כאיש קדוש.

אלישע מעורב עם הבריות, קשור אל הציבור.

שימו לב לכלי: [**הכרות עקיפה עם דמות**](https://docs.google.com/document/d/1l-ALgWKluGA0C7Jj3XQDxjuyl1aU3aRAYux4E2DDGq8/edit?usp=sharing) (באמצעות הרושם שהיא משאירה על אחרים):

**העמקה**

ברכות י ב: "אמר אביי ואיתימא ר' יצחק

הרוצה להנות (רש"י: משל אחרים) יהנה כאלישע

ושאינו רוצה להנות- אל יהנה כשמואל הרמתי (רש"י: ואין בדבר לא משום גסות רוח ולא משום שנאה) שנאמר (שמואל א ז) ותשובתו הרמתה כי שם ביתו

וא"ר יוחנן שכל מקום שהלך שם ביתו עמו"

הגמרא משווה בין שני נביאים נודדים- שמואל ואלישע, ומתארת את שתי ההנהגות שלהם כלגיטימיות.

לקריאה נוספת - [מאמרו של הרב שלמה טולידאנו על הנושא](http://www.daat.ac.il/chazal/maamar.asp?id=400).

נס הלידה

(יא) וַיְהִי הַיּוֹם וַיָּבֹא שָׁמָּה וַיָּסַר אֶל הָעֲלִיָּה וַיִּשְׁכַּב שָׁמָּה: (יב) וַיֹּאמֶר אֶל גֵּחֲזִי נַעֲרוֹ קְרָא לַשּׁוּנַמִּית הַזֹּאת וַיִּקְרָא לָהּ וַתַּעֲמֹד לְפָנָיו: (יג) וַיֹּאמֶר לוֹ אֱמָר נָא אֵלֶיהָ הִנֵּה חָרַדְתְּ אֵלֵינוּ אֶת כָּל הַחֲרָדָה הַזֹּאת מֶה לַעֲשׂוֹת לָךְ הֲיֵשׁ לְדַבֶּר לָךְ אֶל הַמֶּלֶךְ אוֹ אֶל שַׂר הַצָּבָא וַתֹּאמֶר בְּתוֹךְ עַמִּי אָנֹכִי יֹשָׁבֶת: (יד) וַיֹּאמֶר וּמֶה לַעֲשׂוֹת לָהּ וַיֹּאמֶר גֵּיחֲזִי אֲבָל בֵּן אֵין לָהּ וְאִישָׁהּ זָקֵן: (טו) וַיֹּאמֶר קְרָא לָהּ וַיִּקְרָא לָהּ וַתַּעֲמֹד בַּפָּתַח: (טז) וַיֹּאמֶר לַמּוֹעֵד הַזֶּה כָּעֵת חַיָּה אַתְּ חֹבֶקֶת בֵּן וַתֹּאמֶר אַל אֲדֹנִי אִישׁ הָאֱלֹהִים אַל תְּכַזֵּב בְּשִׁפְחָתֶךָ: (יז) וַתַּהַר הָאִשָּׁה וַתֵּלֶד בֵּן לַמּוֹעֵד הַזֶּה כָּעֵת חַיָּה אֲשֶׁר דִּבֶּר אֵלֶיהָ אֱלִישָׁע:

**מה מלמדים אותנו הפסוקים הללו על הנביא?**

1. איזו מידה מתגלה בפנייתו אל האישה (יג)?

2. מה מלמדת ההצעה "הֲיֵשׁ לְדַבֶּר לָךְ אֶל הַמֶּלֶךְ אוֹ אֶל שַׂר הַצָּבָא" על מעמדו?

(האם אליהו היה יכול להציע הצעה דומה?)

**עוצמתו של הנס: בסיפור הנערים הלועגים ראינו את עוצמת קללת הנביא בשם ה' ואילו כאן אנו רואים את כוחה של ברכת הנביא:**

רד"ק טז: ויאמר למועד הזה -

אפשר שנאמר לו באותה העת בנבואה או אמר מלבו ובטח באל יתברך שיקיים דברו, כמו שכתוב באדם הצדיק ותגזר אומר ויקם לך. וכן כתיב בשמואל הנביא: ולא הפיל מכל דבריו ארצה

וכן אמר בדרש: רצון יראיו יעשה - עשה הקב"ה רצונו של נביא והרתה וילדה.

* על איזה קושי בפסוקים עונה רד"ק?

העמקה: השוו את דברי אלישע 'לַמּוֹעֵד הַזֶּה כָּעֵת חַיָּה אַתְּ חֹבֶקֶת בֵּן'

לדברי יעקב: "התחת אלהים אני אשר מנע ממך פרי בטן" (בראשית, ל"א, ב).

ולדברי עלי בשעה שבירך את חנה: "ואלקי ישראל יתן את שלתך אשר שאלת מעמו" (שמו"א, א',יז).

מה ההבדל בתוקף הדברים בין המקומות השונים?

**שאלות לדיון:** האישה אינה מבקשת דבר. המידע כי "בֵּן אֵין לָהּ וְאִישָׁהּ זָקֵן" מובא ע"י גיחזי.

* מדוע האישה עצמה לא ביקשה בן? (כדאי לנסות להעלות סיבות שונות עם התלמידים בנושא, מה נוכל ללמוד אודותיה מן הפרט הזה?
* מה נוכל ללמוד מכך שהנביא, אורח של קבע בביתה, לא ידע שאין לה בן?

**העמקה**

כיצד נוכל להבין את הפניה אליה באמצעות גיחזי? (יג: וַיֹּאמֶר לוֹ אֱמָר נָא אֵלֶיהָ)

מצודת דוד יג אמר וגו' - לא רצה לדבר עם האשה פה אל פה

מלבים טו ותעמד בפתח -באשר בפעם הראשון לא דבר עמה בנוכח, נשמרה מלכנס בחדרו כי ראתה שנזהר מלדבר עם אשה, ורק בפעם הזאת שאמר דבר נבואה הוצרך לומה לה בנכח, למען יתקיים.

מצודת דוד טז את חובקת בן - רצה לומר, תשעשעי עצמך עם בנך לחבקו, ואף כי בתחלה לא דבר עמה פה אל פה, אבל אחר שראה צניעותה שעמדה בפתח, חזר לדבר עמה

**כיצד תופסת האישה את הנס?**

**1. וַתֹּאמֶר אַל אֲדֹנִי אִישׁ הָאֱלֹהִים אַל תְּכַזֵּב בְּשִׁפְחָתֶךָ (טז)**

**רש"י**:

אל תכזב - אל תראני דבר שיפסוק, יש בידך לבקש רחמים וינתן לי בן, אך בבקשה ממך אל תתן לי אלא בן של קיימא.

אל תכזב - כמו (שם נ יא), לא יכזבו מימיו

מהו החשש שמבטאת האישה?

**2. מיהו האחראי לנס מבחינתה?**

(יז) וַתַּהַר הָאִשָּׁה וַתֵּלֶד בֵּן לַמּוֹעֵד הַזֶּה כָּעֵת חַיָּה אֲשֶׁר דִּבֶּר אֵלֶיהָ אֱלִישָׁע:

סגנון הכתובים דורש מאיתנו השוואה:

(טז) וַיֹּאמֶר לַמּוֹעֵד הַזֶּה כָּעֵת חַיָּה אַתְּ חֹבֶקֶת בֵּן

(יז) וַתַּהַר הָאִשָּׁה וַתֵּלֶד בֵּן לַמּוֹעֵד הַזֶּה כָּעֵת חַיָּה אֲשֶׁר דִּבֶּר אֵלֶיהָ אֱלִישָׁע:

הביטוי "כעת חיה" מביא אותנו לעיין בלידתו של יצחק:

בראשית יח יד הֲיִפָּלֵא מֵה' דָּבָר לַמּוֹעֵד אָשׁוּב אֵלֶיךָ כָּעֵת חַיָּה וּלְשָׂרָה בֵן:

בראשית כא ב וַתַּהַר וַתֵּלֶד שָׂרָה לְאַבְרָהָם בֵּן לִזְקֻנָיו לַמּוֹעֵד **אֲשֶׁר-דִּבֶּר אֹתוֹ אֱ-לֹהים**:

ו וַתֹּאמֶר שָׂרָה צְחֹק עָשָׂה לִי אֱלֹקים כָּל-הַשֹּׁמֵעַ יִצֲחַק-לִי:

ז וַתֹּאמֶר מִי מִלֵּל לְאַבְרָהָם הֵינִיקָה בָנִים שָׂרָה כִּי-יָלַדְתִּי בֵן לִזְקֻנָיו:

ח וַיִּגְדַּל הַיֶּלֶד וַיִּגָּמַל וַיַּעַשׂ אַבְרָהָם מִשְׁתֶּה גָדוֹל בְּיוֹם הִגָּמֵל אֶת-יִצְחָק:

* מה מלמדת ההשוואה על תגובתה של האישה לנס לו זכתה?
* האם ההשוואה עשויה לספק הסבר כלשהו לשאלת מותו של הילד?

שימו לב לכלי: [**ארמז לשוני**](https://docs.google.com/document/d/1l-ALgWKluGA0C7Jj3XQDxjuyl1aU3aRAYux4E2DDGq8/edit?usp=sharing):

## החלק השני: נס ההחייאה

מות הילד

(יח) וַיִּגְדַּל הַיָּלֶד וַיְהִי הַיּוֹם וַיֵּצֵא אֶל אָבִיו אֶל הַקֹּצְרִים: (יט) וַיֹּאמֶר אֶל אָבִיו רֹאשִׁי רֹאשִׁי וַיֹּאמֶר אֶל הַנַּעַר שָׂאֵהוּ אֶל אִמּוֹ: (כ) וַיִּשָּׂאֵהוּ וַיְבִיאֵהוּ אֶל אִמּוֹ וַיֵּשֶׁב עַל בִּרְכֶּיהָ עַד הַצָּהֳרַיִם וַיָּמֹת:

לכאורה, בפסוקים יש הסבר טבעי למות הילד, בשל השמש והחום, ואולם הידיעה שלנו כי הילד שמת מוות טבעי נולד כתוצאה מנס צריכה לעורר את המחשבה: מה הביא למותו של הילד? ומה צריך לעשות כעת?

(נזכור, את עקרותה קיבלה האשה כפי הנראה ללא טענה, והיא אינה מבקשת דבר, האם תנהג באופן זהה גם עם מות בנה?

נקודת המפנה

**הנחיה למורה**: נקודת מפנה היא חלק בסיפור בו חל שינוי במציאות המתוארת בו או במעשיה של אחת הדמויות או יותר הנזכרות בו.

זיהוי נקודת המפנה מסייע להבין את המסר המרכזי של הסיפור.

מות הילד מהווה נקודת המפנה של הסיפור.

כיצד ניתן ללמוד זאת מן הפסוקים?

(כא) וַתַּעַל וַתַּשְׁכִּבֵהוּ עַל מִטַּת אִישׁ הָאֱלֹהִים וַתִּסְגֹּר בַּעֲדוֹ וַתֵּצֵא: (כב) וַתִּקְרָא אֶל אִישָׁהּ וַתֹּאמֶר שִׁלְחָה נָא לִי אֶחָד מִן הַנְּעָרִים וְאַחַת הָאֲתֹנוֹת וְאָרוּצָה עַד אִישׁ הָאֱלֹהִים וְאָשׁוּבָה: (כג) וַיֹּאמֶר מַדּוּעַ אַתְּ הֹלֶכֶת אֵלָיו הַיּוֹם לֹא חֹדֶשׁ וְלֹא שַׁבָּת וַתֹּאמֶר שָׁלוֹם: (כד) וַתַּחֲבֹשׁ הָאָתוֹן וַתֹּאמֶר אֶל נַעֲרָהּ נְהַג וָלֵךְ אַל תַּעֲצָר לִי לִרְכֹּב כִּי אִם אָמַרְתִּי לָךְ: (כה) וַתֵּלֶךְ וַתָּבוֹא אֶל אִישׁ הָאֱלֹהִים אֶל הַר הַכַּרְמֶל וַיְהִי כִּרְאוֹת אִישׁ הָאֱלֹהִים אֹתָהּ מִנֶּגֶד וַיֹּאמֶר אֶל גֵּיחֲזִי נַעֲרוֹ הִנֵּה הַשּׁוּנַמִּית הַלָּז: (כו) עַתָּה רוּץ נָא לִקְרָאתָהּ וֶאֱמָר לָהּ הֲשָׁלוֹם לָךְ הֲשָׁלוֹם לְאִישֵׁךְ הֲשָׁלוֹם לַיָּלֶד וַתֹּאמֶר שָׁלוֹם: (כז) וַתָּבֹא אֶל אִישׁ הָאֱלֹהִים אֶל הָהָר וַתַּחֲזֵק בְּרַגְלָיו וַיִּגַּשׁ גֵּיחֲזִי לְהָדְפָהּ וַיֹּאמֶר אִישׁ הָאֱלֹהִים הַרְפֵּה לָהּ כִּי נַפְשָׁהּ מָרָה לָהּ וַה' הֶעְלִים מִמֶּנִּי וְלֹא הִגִּיד לִי: (כח) וַתֹּאמֶר הֲשָׁאַלְתִּי בֵן מֵאֵת אֲדֹנִי הֲלֹא אָמַרְתִּי לֹא תַשְׁלֶה אֹתִי: (כט) וַיֹּאמֶר לְגֵיחֲזִי חֲגֹר מָתְנֶיךָ וְקַח מִשְׁעַנְתִּי בְיָדְךָ וָלֵךְ כִּי תִמְצָא אִישׁ לֹא תְבָרְכֶנּוּ וְכִי יְבָרֶכְךָ אִישׁ לֹא תַעֲנֶנּוּ וְשַׂמְתָּ מִשְׁעַנְתִּי עַל פְּנֵי הַנָּעַר: (ל) וַתֹּאמֶר אֵם הַנַּעַר חַי ה' וְחֵי נַפְשְׁךָ אִם אֶעֶזְבֶךָּ וַיָּקָם וַיֵּלֶךְ אַחֲרֶיהָ:

תהליך השינוי שעוברת האשה השונמית:

**א. יחסה לאלישע**

בחלק הראשון של הסיפור השונמית היא אשה המכבדת את הנביא, טורחת עבורו ואינה מבקשת דבר בתמורה.

בקשר ביניהם השונמית אינה מדברת אליו ישירות אלא באמצעות גיחזי, ואף כשנקראת לבא אל אלישע היא מתייצבת בפתח.

בחלק השני של הסיפור השונמית דורשת מן הנביא, שיחלץ אותה מגורל גזרת המוות של בנה.

בקשר ביניהם השונמית מבטלת את הריחוק בינה ובין הנביא ודורשת ממנו פעולה אישית ולא רק דרך גיחזי.

בחלק הראשון האשה רואה באלישע את הגורם המרכזי והאחראי: איש הא-להים

בחלק השני נשבעת האשה בשם ה' ובשם הנביא גם יחד.

**ב. יחסה לאמהותה**

בחלק הראשון של הסיפור השונמית אינה מגלה רצון לבן, ואף דוחה את ההצעה: (טז) אַל תְּכַזֵּב בְּשִׁפְחָתֶךָ

בחלק השני היא נלחמת על חייו של הילד.

**ג. שינוי בדרך פעולתה ובמטרת פעולותיה של השונמית**

בחלק הראשון מופיעים מעט פעלים (למרות עשיתה הברוכה של האשה לטובת אלישע)

בחלק השני קיים ריבוי הפעלים (על מה מעיד הדבר?

בחלק הראשון האקטיביות של השונמית היא למען אלישע,

בחלק השני כל מעשיה הם למען בנה.

**ד. יחסה לאישה (=בעלה)**

בחלק הראשון האשה פונה אל אישה בהצעה להכין מקום לנביא

בחלק השני היא פועלת לבדה ואף דוחה את שאלתו של אישה המנסה להבין את מעשיה. ובעיקר את השינוי שחל בה

(הבהילות מול שיקול הדעת, העצמאות מול השיתוף)

**הנחיה דידקטית**: על התלמיד להבחין בשינויים, ולדעת לעגן אותם בכתובים.

**אלישע:**

נשים לב לדבריו של אלישע בראותו את האשה - מה הוא רואה? ומה אינו רואה.

(כז) וַיֹּאמֶר אִישׁ הָאֱלֹהִים הַרְפֵּה לָהּ כִּי נַפְשָׁהּ מָרָה לָהּ וַה' הֶעְלִים מִמֶּנִּי וְלֹא הִגִּיד לִי:

הוא מרגיש ורואה את המצוקה, אך אינו מבין (רואה) את הסיבה למצוקה.

**מצודת דוד**:

הרפה לה - תן לה רפיון ואל תהדפנה כי עושה כזאת בעבור מרירות נפשה ולא ידעתי מה היא כי ה' העלים ממני בעת נהיתה וגם עתה לא הגיד לי:

(כז) וַה' הֶעְלִים מִמֶּנִּי וְלֹא הִגִּיד לִי

עד כמה קשה המצב לאלישע.

את הנביאים מאפיינת הראיה המעמיקה שהיא מעבר למציאות (נראה זאת לעומק ביחידה הרביעית)

כפי שאומר עמוס (ג, ז) :כִּי לֹא יַעֲשֶׂה אֲ-דֹנָי א-להים דָּבָר **כִּי אִם גָּלָה סוֹדוֹ אֶל עֲבָדָיו הַנְּבִיאִים**:

וכפי שאנחנו מכירים מסיפור המלכת שאול: (שמואל א ט', ט"ו): (טו) **וַה' גָּלָה אֶת אֹזֶן שְׁמוּאֵל** יוֹם אֶחָד לִפְנֵי בוֹא שָׁאוּל לֵאמֹר:

הנביא הוא **הרואה**, כאשר אלישע מבין שאינו יודע מה מתרחש, הוא מבין שיש כאן יד ה' שעליו להבינה.

גדולת הנביא היא הכרתו בשינוי הנסיבות המצריך גם שינוי בהתייחסותו אל האשה. (בניגוד לנערו שממשיך לפעול בדרך הקודמת ומנסה להדוף את האשה.).

לדיון: אלישע שולח את גיחזי להחיות את הילד: ההליכה ארוכה, היום חם. גיחזי יוכל להגיע מהר יותר.

האם נוכל להציע הסבר נוסף, עמוק יותר, לכך שאלישע שולח ראשית את גיחזי, ורק אח"כ הולך בעצמו?

**העמקה**: הרב יגאל אריאל 'מקדש מלך' עמ' 253:

גזירתו [של אלישע, בהולדת הילד] אמנם התקיימה והוא הצליח להעניק לשונמית בן, אבל היה זה בן שאין בו ממש מן השמים לא נענו לו בשלמות אלא בקושי, באופן מצומצם.. על הנביא הוטל עתה לפתוח מחדש את השעה הנעול, עליו לשוב ולהתמודד, לפנות בתפילה ובתחינה נמרצת כדי להמשיך את קידוש השם הגדול. אמונתה השלמה של השונמית שהכל אפשרי, ודבר ה' יופיע ויתגלה בפי הנביא, חיזקה את הנביא להעמיד את שיטתו על תילה ולהביא לשיא חדש את קידוש ה' בעולם .

נס ההחייאה

(לא) וְגֵחֲזִי עָבַר לִפְנֵיהֶם וַיָּשֶׂם אֶת הַמִּשְׁעֶנֶת עַל פְּנֵי הַנַּעַר וְאֵין קוֹל וְאֵין קָשֶׁב וַיָּשָׁב לִקְרָאתוֹ וַיַּגֶּד לוֹ לֵאמֹר לֹא הֵקִיץ הַנָּעַר: (לב) וַיָּבֹא אֱלִישָׁע הַבָּיְתָה וְהִנֵּה הַנַּעַר מֵת מֻשְׁכָּב עַל מִטָּתוֹ: (לג) וַיָּבֹא וַיִּסְגֹּר הַדֶּלֶת בְּעַד שְׁנֵיהֶם וַיִּתְפַּלֵּל אֶל ה': (לד) וַיַּעַל וַיִּשְׁכַּב עַל הַיֶּלֶד וַיָּשֶׂם פִּיו עַל פִּיו וְעֵינָיו עַל עֵינָיו וְכַפָּיו עַל כפו כַּפָּיו וַיִּגְהַר עָלָיו וַיָּחָם בְּשַׂר הַיָּלֶד: (לה) וַיָּשָׁב וַיֵּלֶךְ בַּבַּיִת אַחַת הֵנָּה וְאַחַת הֵנָּה וַיַּעַל וַיִּגְהַר עָלָיו וַיְזוֹרֵר הַנַּעַר עַד שֶׁבַע פְּעָמִים וַיִּפְקַח הַנַּעַר אֶת עֵינָיו: (לו) וַיִּקְרָא אֶל גֵּיחֲזִי וַיֹּאמֶר קְרָא אֶל הַשֻּׁנַמִּית הַזֹּאת וַיִּקְרָאֶהָ וַתָּבוֹא אֵלָיו וַיֹּאמֶר שְׂאִי בְנֵךְ: (לז) וַתָּבֹא וַתִּפֹּל עַל רַגְלָיו וַתִּשְׁתַּחוּ אָרְצָה וַתִּשָּׂא אֶת בְּנָהּ וַתֵּצֵא: פ

נשים לב לכמה נקודות משמעותיות המעידות על השינוי שמביא איתו אלישע:

רלב"ג:

(לג) ויסגור הדלת בעד שניהם - ר"ל שלא היו בבית כי אם שניהם כי לא רצה שיהיה שם שום אדם כדי שתהי' שם תפלתו יותר שלימה וכדי שלא יראה אדם מה שיעשה:

**השינוי המרכזי הוא בתפילה**: אלישע מתפלל אל ה'

**מלבי"ם (לג)**

כי אלישע כשבא לעשות את כל הגדולות אשר עשה בהשפעת השמן אשר באסוך, וריפוי הנזיד אשר בסיר, וריפוי המים, והצפת הברזל, לא נזכר בהם שהוצרך אל התפלה, אבל עשה בכח נבואתו מה שעשה והצליח, אמנם כשבא להחיות בן השונמית הוצרך אל התפלה, כי החזרת הרוח החיוני לפגרים לא נמסר ביד שליח והוא רק מה' לבדו.

ואולי יש כאן גם תיקון לחלק הראשון בו יוחס הנס לאלישע איש הא-להים ולא לה', נבואת אלישע הביאה להולדת הבן, אך רק תפילתו מביאה להחייאתו מחדש.

לאלישע מעבר לכוח הנבואה ישנו גם כוח תפילה בו הוא משתמש ובאמצעותו הוא מחיה את הילד.

תאור החייאת הילד – אלישע נותן להחייאה מימד רפואי, ובכך מקטין את עצמת הנס שייוחס לו. אלישע יוכל לטעון כי נקט בפעולות מרפא וכך השיב לילד את נשימתו.

**רד"ק:**

ואפשר גם כן להנשים על הנער לחממו בחום הטבעי היוצא מפיו ומעיניו כי רוב הנסים נעשים עם מעט תחבולה מדרך העולם:

דווקא בנס זה, אין מקום להרחקה של הנביא כמו שהיה בנס אסוך השמן כפי שמתאר זאת **הרב יגאל אריאל 'מקדש מלך' עמ' 255:**

אלישע נהג בהם (בשאר ניסיו) כמנהג בעל הבית, כ'ידא אריכתא' של משלחו הא-להי,. משם כך לא נזקק בכל ניסיו לתפילה ולנוכחות אישית, אבל בנס מיוחד זה של תחיית המתים... ויעל וישכב על הילד.

לא נשארה לו דרך אחרת אלא הדרך הישירה, ללא אמצעים וללא שליחים, אלישע עצמו חייב היה לבוא ולגהור על הילד, לרדת אליו, להזדהות עמו, ואז בקעה תפילתו ועלתה -

וַיְזוֹרֵר הַנַּעַר עַד שֶׁבַע פְּעָמִים וַיִּפְקַח הַנַּעַר אֶת עֵינָיו:

**שאלה לדיון בכתה:**

* כיצד מתגלה ענוותנותו של אלישע? ניתן להביא לכך כמה דוגמאות.
* המעבר בין הנביא המתנבא והנביא המתפלל - מה אנו לומדים ממנו?

(לו) וַיִּקְרָא אֶל גֵּיחֲזִי וַיֹּאמֶר קְרָא אֶל הַשֻּׁנַמִּית הַזֹּאת וַיִּקְרָאֶהָ וַתָּבוֹא אֵלָיו וַיֹּאמֶר שְׂאִי בְנֵךְ: (לז) וַתָּבֹא וַתִּפֹּל עַל רַגְלָיו וַתִּשְׁתַּחוּ אָרְצָה וַתִּשָּׂא אֶת בְּנָהּ וַתֵּצֵא: פ

**לסיכום**

הסיפור מעמיד אותנו על הצורך להבחין בין הנס לבין מבצעו, ולדעת להכיר את מקורו האמיתי של הנס, הקב"ה ולהכיר לו טובה.

**מקומו של הסיפור בתוך מחזור סיפורי אלישע:**

אלישע בחר בדרך הנהגת 'קול הדממה הדקה', המתבטא ביחס האישי לצרכי העם, בפתרון מצוקותיהם, ובהכוונתם לעבודת ה' על ידי הכרה בנסיו.

בסיפור הנערים והדובים עסקנו בסופם של המזלזלים בדרך הנהגת הנביא ולמדנו על כוח קללתו של הנביא (לטוב ולמוטב)

בסיפור אסוך השמן ראינו כיצד משפיעה האמונה על גודל הנס ולמדנו על דרכו של הנביא בהובלת האנשים לאמונה והשתדלות

בסיפור השונמית ראינו את כוח ברכת הנביא אבל למדנו בעיקר על כוחה של התפילה הגדול מכוח הנבואה, ועל אלישע כנביא מתפלל.

## הקשר רחב - המשך קורות האשה -רשות-

במלכים ב' פרק ח' אנו מוצאים שתי נקודות להמשך סיפורנו המעידים על הנביא ועל מעמדו בפרספקטיבה של זמן:

א) וֶאֱלִישָׁע דִּבֶּר אֶל הָאִשָּׁה אֲשֶׁר הֶחֱיָה אֶת בְּנָהּ לֵאמֹר קוּמִי וּלְכִי אתי אַתְּ וּבֵיתֵךְ וְגוּרִי בַּאֲשֶׁר תָּגוּרִי כִּי קָרָא ה' לָרָעָב וְגַם בָּא אֶל הָאָרֶץ שֶׁבַע שָׁנִים: (ב) וַתָּקָם הָאִשָּׁה וַתַּעַשׂ כִּדְבַר אִישׁ הָאֱלֹהִים וַתֵּלֶךְ הִיא וּבֵיתָהּ וַתָּגָר בְּאֶרֶץ פְּלִשְׁתִּים שֶׁבַע שָׁנִים: (ג) וַיְהִי מִקְצֵה שֶׁבַע שָׁנִים וַתָּשָׁב הָאִשָּׁה מֵאֶרֶץ פְּלִשְׁתִּים וַתֵּצֵא לִצְעֹק אֶל הַמֶּלֶךְ אֶל בֵּיתָהּ וְאֶל שָׂדָהּ: (ד) וְהַמֶּלֶךְ מְדַבֵּר אֶל גֵּחֲזִי נַעַר אִישׁ הָאֱלֹהִים לֵאמֹר סַפְּרָה נָּא לִי אֵת כָּל הַגְּדֹלוֹת אֲשֶׁר עָשָׂה אֱלִישָׁע: (ה) וַיְהִי הוּא מְסַפֵּר לַמֶּלֶךְ אֵת אֲשֶׁר הֶחֱיָה אֶת הַמֵּת וְהִנֵּה הָאִשָּׁה אֲשֶׁר הֶחֱיָה אֶת בְּנָהּ צֹעֶקֶת אֶל הַמֶּלֶךְ עַל בֵּיתָהּ וְעַל שָׂדָהּ וַיֹּאמֶר גֵּחֲזִי אֲדֹנִי הַמֶּלֶךְ זֹאת הָאִשָּׁה וְזֶה בְּנָהּ אֲשֶׁר הֶחֱיָה אֱלִישָׁע: (ו) וַיִּשְׁאַל הַמֶּלֶךְ לָאִשָּׁה וַתְּסַפֶּר לוֹ וַיִּתֶּן לָהּ הַמֶּלֶךְ סָרִיס אֶחָד לֵאמֹר הָשֵׁיב אֶת כָּל אֲשֶׁר לָהּ וְאֵת כָּל תְּבוּאֹת הַשָּׂדֶה מִיּוֹם עָזְבָה אֶת הָאָרֶץ וְעַד עָתָּה:

אלישע ממשיך להרגיש אחריות על האשה ועל בנה. כיוון שאלישע אחראי על הולדת הבן וגם על החייאתו, באופן ניסי, הוא מביע את אחריותו גם באופן מעשי בהנחיות שנותן לאשה.

גם לאחר שנים אלישע מעורר הערצה אצל מלך ישראל (מה שיתקשר לסיפור הבא שנלמד). סיפור החייאת הילד הופך להיות אחד מסיפורי הגדולות שעשה אלישע ובעקבותיו, מסייע הנביא לאשה לשוב לביתה ולהשיב את רכושה.